มั่นใจการท่องเที่ยวปลายปีคึกคัก มีนักท่องเที่ยวลงทะเบียน Thailand Pass เข้าประเทศไทยแล้วกว่า 9 หมื่นคน
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า การเปิดประเทศ มีนักท่องเที่ยวเดินทางเข้าประเทศไทย รวมจำนวน 16,595 คน และมีผู้ลงทะเบียนขอเดินทางเข้าประเทศไทยผ่านระบบ Thailand Pass จำนวน 90,165 คน ได้รับอนุมัติแล้ว 33,788 คน และฝากเตือนว่าขณะนี้มีกลุ่มมิจฉาชีพสร้างเว็บไซต์ปลอมขึ้นมา ขอให้ทุกคนระวังอย่าหลงเชื่อ นอกจากนี้ การท่องเที่ยวแห่งประเทศไทย (ททท.) คาดว่า ในช่วง 2 เดือนสุดท้ายของปีนี้คือ เดือนพฤศจิกายน -ธันวาคม 2564  จะมีนักท่องเที่ยวเข้ามาเดือนละ 300,000 คน เมื่อรวมกับจำนวนนักท่องเที่ยวที่เข้ามาก่อนหน้านี้ ตลอดปีนี้คงอยู่ที่ประมาณ 700,000 คน ขณะเดียวกันโครงการเราเที่ยวด้วยกันเฟส 3 และทัวร์เที่ยวไทย ก็ได้รับกระแสตอบรับเป็นอย่างดีจากผู้ประกอบการธุรกิจท่องเที่ยวและอุตสาหกรรม โดยประชาชนสามารถจองแพ็คเกจทัวร์ผ่านผู้ประกอบการนำเที่ยวโดยตรงและใช้สิทธิทั้ง 2 โครงการได้ถึง 31 มกราคม 2565โฆษกประจำสำนักนายกรัฐมนตรี เชื่อมั่นว่า ภาพรวมเศรษฐกิจในช่วงปลายปีจะมีความคึกคักมากขึ้น จากนโยบายเปิดประเทศ ซึ่งการที่มีนักท่องเที่ยวเดินทางเข้ามาจำนวนมากส่วนหนึ่งมาจากความเชื่อมั่นในระบบสาธารณสุขของไทยกับการควบคุมสถานการณ์การแพร่ระบาดของโรคโควิด-19 ที่มีแนวโน้มคลี่คลายไปในทิศทางที่ดีขึ้น ประกอบกับรัฐบาลเร่งเดินหน้าฉีดวัคซีนโควิด-19 ให้ครอบคลุมทุกกลุ่มเป้าหมาย